b'\n_START_ARTICLE_\nFuntana\n_START_SECTION_\nLega naselja\n_START_PARAGRAPH_\nFuntana le\xc5\xbei na rodovitni ravnici, ob nizki obali zahodne Istre. Skozi naselje poteka regionalna cesta, ki povezuje Pore\xc4\x8d z_NEWLINE_Vrsarjem. Naselje  je od Pore\xc4\x8da oddaljeno 6 km. Ob raz\xc4\x8dlenjeni obali le\xc5\xbei ve\xc4\x8d majhnih oto\xc4\x8dkov; Veliki \xc5\xa0kolj, \xc5\xa0kolji\xc4\x87, Tuf, Tovarje\xc5\xbe in Gusti \xc5\xa0kolj.\n_START_SECTION_\nZgodovina\n_START_PARAGRAPH_\nObstajajo materialni dokazi, da je bil prostor, na katerem se nahaja dana\xc5\xa1nje naselje, poseljen \xc5\xbee v poznem neolitiku, v 4.st.pr. n. \xc5\xa1t._NEWLINE_Naselje je dobilo ime po mo\xc4\x8dnih izvirih pitne vode, ki se nahajajo ob morski obali, na severni strani naselja. Dana\xc5\xa1nje naselje so ustanovili priseljenci iz Zadra v 17. stoletju. _NEWLINE_\xc5\xbdupnijska cerkev sv. Bernarda je bila zgrajena leta 1621.\n_START_SECTION_\nGospodarstvo\n_START_PARAGRAPH_\nDo razvoja lokalnega turizma je pri\xc5\xa1lo v drugi polovici 20. stoletja. Poleg namestitvenih zmogljivosti je v Funtani in okolici ve\xc4\x8d \xc5\xa1portno-rekreativnih objektov. Ve\xc4\x8dina prebivalstva se ukvarja z oddajanjem sob in gostinstvom. Posebnost Funtane je vrsta restavracij, gosti\xc5\xa1\xc4\x8d in zna\xc4\x8dilnih istrskih konob, z izvrstno gastronomsko ponudbo. V kampu Valkanela je manj\xc5\xa1i pristan, ki je  pred vplivi vetra zavarovan z valobranom.\n_START_SECTION_\nKulturne prireditve\n_START_PARAGRAPH_\nV Funtani in okolici je v poletnih mesecih veliko prireditev. Stalno prirejajo likovne razstave, v cerkevi sv. Bernarda pa so \xc5\xa1tevilni koncerti. V bli\xc5\xbenji Valkaneli je Park skulptur znanega hrva\xc5\xa1kega kiparja D\xc5\xbeamonje.'